runetrust/blame-folketinget-dk huggingface dataset:
Ole Birk Olesen (LA), 2017-05-24:
Som det er hr. Karsten Hønge bekendt, er det allerede i Danmark forbudt at holde det regulære ugentlige hvil i lastbilen – og jeg kan ikke forbyde det mere end én gang, det er forbudt.
Vi har et problem med at håndhæve det forbud, fordi det kræver, at man overvåger lastbilen og chaufføren igennem flere døgn for at kunne konstatere, om chaufføren afholder det ugentlige hvil i lastbilen.
Det problem har vi, det problem har tyskerne.
Det, jeg foreslår i stedet, er, at man sætter ind imod campering på rastepladserne, og derfor er jeg i gang med at undersøge mulighederne for at gøre det.
Karsten Hønge (SF), 2017-05-24:
Altså, ministeren bekræfter, at vi kommer til at gå fra grimt til endnu værre fra i morgen, hvis man ikke gør noget.
Altså, hvis ministerens svar på, at vi står over for en udfordring, fordi der tydeligvis ikke, som situationen er i dag, bliver kontrolleret, er, at ministeren ikke vil gøre noget, så må vi jo bare se frem til, at det bliver endnu sværere, for vi kan med sikkerhed vide, at når tyskerne fra i morgen forbyder det i Tyskland, vil der komme et øget pres på især de syddanske rastepladser.
Det er det ene, jeg vil sige.
Det andet er, at jeg jo her har et talepapir fra et tidligere samråd, hvor ministeren negligerer betydningen af cabotagekørsel, som efter ministerens opfattelse ifølge tal fra Danmarks Statistik udgjorde et omfang i Danmark på 2,6 pct. af det samlede godstransportarbejde.
Det betyder, at danske lastbiler udførte 9 pct. mere cabotagekørsel i udlandet, end der blev udført cabotagekørsel i Danmark.
Jeg kunne godt tænke mig at spørge, om minsiteren er klar over, hvor mange lande der indgår i det her, altså at det kun er 9 af de 28 EU-lande, der indgår i den statistik.
Ole Birk Olesen (LA), 2017-05-24:
Jeg tror, at hr. Karsten Hønge har et generelt problem med sin høresans.
Altså, uanset hvad jeg svarer på de spørgsmål, som hr. Karsten Hønge stiller, så fortsætter han bare i samme skure, som han har besluttet sig for.
Man kan kalde de spørgsmål, som hr. Carsten Hønge altid stiller til mig, for papegøjespørgsmål, fordi jeg jo svarede præcist, at jeg gerne vil gøre noget.
Jeg svarede også, at det allerede er ulovligt at foretage det ugentlige hvil i Danmark i førerhuset til lastbilen.
Så hr. Karsten Hønges andet spørgsmål er jo bare et forsøg på at undgå at høre, hvad jeg svarede på hr. Karsten Hønges første spørgsmål.
Kristian Pihl Lorentzen (V), 2017-05-24:
Tak til ordføreren for, at Dansk Folkeparti har rejst den her debat.
Jeg synes, det er fint, at vi får debatten igen – og også tak til SF i den forbindelse.
Jeg hæftede mig ved, at ordføreren var inde på, at der hver dag tabes rigtig mange jobs, som danske chauffører ligesom kunne have besat.
Derfor vil jeg spørge, om ordføreren kan bekræfte, at der faktisk er mangel på danske lastbilchauffører derude, og at det derfor kunne lyde lidt underligt, at jobbene ligesom fosser ud, når der er stor mangel på danske chauffører.
Claus Kvist Hansen (DF), 2017-05-24:
Tak for det, og tak til ministeren.
Jeg kommer til at tænke på en gammel dansk sang, når jeg hører ministeren, og den hedder: »Din mund siger nej, nej«.
Men i dette tilfælde er det også ministerens øjne, der siger nej.
Jeg hører faktisk kun punkt for punkt ministeren afvise gode initiativer her med henvisning til, at det enten er noget, som nogle andre trafikministre ikke har kunnet finde ud af at beslutte, eller at det er EU, der står i vejen for det.
Det synes jeg faktisk er lidt ærgerligt.
Hvor er det, ministeren slår i bordet?
hvor er det, den ganske almindelige danske chauffør kan se, at vi har en trafikminister, der kæmper for ham?
Ole Birk Olesen (LA), 2017-05-24:
Jeg kan godt gentage talen, som jeg holdt, men den er jo lidt for lang her.
Talen indeholdt tre betænkeligheder, og to af dem var begrundet med, at de forslag fra forslagsstillerne er i strid med EU-retten, og den tredje var begrundet med, at det er retssikkerhedsmæssigt betænkeligt, men at problemet i øvrigt løses med klampning af selve trækkeren.
Så fortalte jeg, at på de øvrige punkter er jeg sådan set for en stor dels vedkommende imødekommende og har allerede sat ting i gang, herunder været med til i Paris at underskrive en vejtransportalliancetekst, hvor vi arbejder for, at EU-Kommissionen i sin kommende vejpakke tager hånd om nogle af problemerne.
Claus Kvist Hansen (DF), 2017-05-24:
Jamen hvor er det så, at den menige danske chauffør forstår på ministeren og kan høre på ministeren, at på det her område tror ministeren faktisk på vi får bedre vilkår om tre måneder eller om et halvt år?
Det mangler jeg, for jeg kan simpelt hen ikke høre det.
Ole Birk Olesen (LA), 2017-05-24:
Altså, jeg synes, at hr. Claus Kvist Hansen taler den menige danske chauffør ned, for jeg tror godt, at den menige danske chauffør hørte, hvad jeg sagde, og hørte, hvilke initiativer der foregår på EU-plan, hvordan Danmark bakker op om de initiativer, og hvordan vi med fælles hjælp – Dansk Folkeparti og regeringen – sætter ind med nummerpladescanning ved grænsen.
Jeg tror, han hørte, hvordan regeringen ønsker at undersøge muligheden for at begrænse campering i lastvogne på de danske rastepladser osv. osv.
Henning Hyllested (EL), 2017-05-24:
Der er ingen tvivl om, at den kommende vejpakke – og den er jo lige på trapperne –
bliver helt central i de diskussioner, vi skal have om bl.a. social dumping på de europæiske og de danske landeveje.
Og i den forbindelse kunne jeg godt tænke mig at høre, hvad ministerens opfattelse er af det helt enorme skisma, som jeg har påpeget i alle de år, jeg har siddet herinde.
For cabotageforordningen forbyder jo rent faktisk en løbende og permanent aktivitet, men cabotagekørsel har – i hvert fald i Danmark, men også i andre europæiske lande – udviklet sig til en permanent og løbende aktivitet, i og med at man jo altså må køre tre ture.
Der er ikke langt til grænsen, og man kan hurtigt komme ned over grænsen og tage en ny international transport, der giver anledning til at kunne køre de tre cabotageture – med det resultat, at der rent faktisk er vognmænd, der hver eneste dag og måned året rundt kører cabotagekørsel.
Ole Birk Olesen (LA), 2017-05-24:
Jamen det, hr. Henning Hyllested taler om, er efter alt at dømme et fænomen, der eksisterer
Men vi ved ikke, hvor stort det er.
Og det er jo ofte sådan med ulovlige aktiviteter – for det her er formentlig en omgåelse af reglerne – at det ikke er altid, man ved, hvor meget der foregår.
Men derfor er det jo også, at Europa-Kommissionens forslag formentlig vil tage hånd om det ved at gøre cabotagereglerne mere håndhævbare, og jeg ser frem til at modtage de forslag.
Henning Hyllested (EL), 2017-05-24:
Ja, og helt afgørende bliver det jo netop, at man ikke kan ligge og køre cabotage som en løbende og permanent aktivitet.
Altså, hovedargumentet i sin tid for at indføre cabotagekørsel var jo det her med, at man skulle undgå tomkørsel, og det er fint nok.
Altså at man kommer med en international transport til Aarhus Havn, afleverer sin container, kører til Esbjerg eller Aalborg for at hente returlasten, og så må man gerne tage en last med til Esbjerg eller Aalborg.
Det er fint nok, men problemet er, når det udvikler sig til en løbende aktivitet, som, hvis man sætter det i system, kan køre hele tiden, døgnet rundt, ugen rundt, året rundt.
Kristian Pihl Lorentzen (V), 2017-05-24:
Vi deler jo fuldstændig ønsket om, at der også på det her område skal være ordnede forhold på arbejdsmarkedet og ensartede konkurrencevilkår.
Men er situationen ikke den, at de jobs, som mange danske vognmænd ikke kan få besat, jo netop er til danske løn- overenskomstvilkår, men at der alligevel ikke er nogen, der søger?
Leder det ikke tanken hen imod, at der måske også kan være andre årsager til, at så få unge søger ind i branchen?
Måske er man som familiefar mere minded for at kunne aflevere børn i børnehave og måske også hente dem.
Kunne det ikke også være en af årsagerne til, at der er en chaufførmangel?
Jeg er meget interesserede i, at der er anstændige og ordnede forhold.
Det har jeg sagt flere gange.
Så lad os nu udnytte den gode stemning hen over sommeren og se, om vi kan bane vejen for en løsning.
Henning Hyllested (EL), 2017-05-24:
Ordføreren gentager – om jeg så må sige – hvad hr. Kristian Pihl Lorentzen har sagt i mange af de utallige debatter, vi har haft om social dumping på landevejene.
Hvis man i forbindelse med cabotage kører mere end tre ture, eller hvis ikke man kan dokumentere sine ture osv. osv., så er det klart ulovligt, og så bliver man også stoppet og får bøder for det.
Problemet er, at hr. Kristian Pihl Lorentzen har formået at sætte en systematik i værk omkring hans opfattelse af lovlig cabotage, for hvis man læser cabotageforordningen, 1072/2009, vil man se, at den er ulovlig.
Der må ikke komme det ud af det, at der er en permanent og løbende aktivitet.
Den internationale transport, som giver anledning til at køre cabotage, må ikke have som formål at komme til at køre cabotage.
Det er faktisk ulovligt, men det er jo det, der foregår, og derfor vil jeg gerne høre hr. Kristian Pihl Lorentzen, hvordan vi så stopper det, for det er efter min mening ulovlig cabotage.
Eller opfatter ordføreren det som lovlig cabotage?
Kristian Pihl Lorentzen (V), 2017-05-24:
Jeg synes jo, der er en vis troværdighed i, at det er det samme, jeg siger.
Det ville være lidt utroværdigt, hvis jeg sagde noget forskelligt, hver gang jeg var på talerstolen og debatterede det her.
Jamen det er jo rigtigt, hr. Hyllested, og det er jo også derfor, jeg hilser det meget velkomment, at skiftende blå og røde transportministre indgår i en alliance, der senest har haft møde i Paris om netop at få defineret og præciseret cabotagebegrebet.
For det er klart, at der er nogle gråzoner, som nogle kunne fristes til at udnytte.
Derfor hilser jeg det velkommen, at der nu kommer en vejpakke i næste uge, hvor netop det her behandles, og der ser jeg da frem til at vi forhåbentlig kan få et nationalt dansk kompromis om, hvad vores råd til Bruxelles bør være, sådan at det kan blive knæsat i Europa-Parlamentet og senere i Kommissionen.
Så ja, jeg er helt klart med på, at der er behov for præciseringer, og det arbejde vil vi indgå konstruktivt i.
Henning Hyllested (EL), 2017-05-24:
Ja, og vejpakken giver jo en gylden mulighed for at prøve at udrydde nogle af de her gråzoner, og jeg vil bare endnu en gang gerne høre ordføreren, om ordføreren og Venstre vil være med til at få den gråzone ryddet af vejen, som gør, at cabotagekørsel er en løbende og permanent aktivitet.
De rygter, jeg hører, om, hvad vejpakken på det her område indeholder, lyder ikke godt.
De lyder, som om man faktisk åbner op for, at det fortsat er en mulighed at køre ned over grænsen og så op igen, køre noget cabotage, og så ned over grænsen og op igen osv., altså at have det som en løbende, permanent aktivitet til stor skade for danske vognmandsfirmaer og danske chauffører.
Kristian Pihl Lorentzen (V), 2017-05-24:
Lad os nu ikke tage sorgerne på forskud.
Jeg har ikke set den der vejpakke, men det kan være, hr. Hyllested har gode efterretningskilder nede i Bruxelles.
For transport er grænseoverskridende i sin natur, og derfor har vi brug for ens europæiske regler.
Det kan ikke nytte noget, at vi går dansk enegang, men vi er også interesseret i, at reglerne selvfølgelig ikke systematisk kan omgås.
Det er vores tilgang til det her, og jeg ser frem til at forhandle med alle, der har en konstruktiv tilgang til det.
Villum Christensen (LA), 2017-05-24:
Tak for det.
Som ministeren allerede har redegjort for, arbejder Europa-Kommissionen allerede nu på et udspil på det her område, den såkaldte vejpakke.
Vejpakken vil bl.a. adressere en del af de her initiativer, som SF og Dansk Folkeparti vil pålægge regeringen at gennemføre.
Jeg synes generelt, at arbejdet med at regulere transportsektoren på det her område bedst foretages på EU-plan, da der i den grad er tale om grænseoverskridende problemstillinger, hvor det ikke giver meget mening at gå enegang.
Man kan vel næsten sige, at lige præcis transporterhvervet vil udgøre et af de mest globaliserede erhverv i denne verden.
Det er også et område, som allerede er reguleret på EU-plan, og særlig kravene om at opnå ret til cabotagekørsel har været et omdiskuteret emne i EU, hvor Kommissionen tidligere har indledt en procedure mod Danmark for brud på traktaten.
Derfor ændrede den daværende regering også definitionen af international transport, så den kom i overensstemmelse med EU-retten.
Det er den definition, forslagsstillerne nu vil ændre igen – så der er en eller en form for deja-vu over den her debat.
Endelig synes jeg, at jeg vil nævne, at regeringen allerede har nævnt, at man er åben over for forsøg med automatisk nummerpladegenkendelse som et led i kontrollen med ulovlig cabotage, sådan som SF og DF også foreslår.
Egentlig har jeg tillid til, at teknologien vil kunne hjælpe os på sigt på det her område, hvor der er rigtig mange dilemmaer og mange problemstillinger, som vi allerede har hørt om.
Jeg synes, at vi som sagt skal afvente Kommissionens vejpakke og tage kampen op i EU – det er der, den hører hjemme.
Jeg er sikker på, at ministeren vil arbejde tæt sammen med Folketingets partier i den forbindelse – det har vi allerede hørt – og rigtig mange af løsningerne på de her områder er vi jo i virkeligheden enige om.
Karsten Hønge (SF), 2017-05-24:
Jeg er helt enig med hr. Villum Christensen i, at det bliver helt afgørende, hvordan forhandlingerne omkring den nye vejpakke i EU kommer til at se ud – klart nok.
Jeg kunne godt tænke mig at spørge hr. Villum Christensen om holdningen til den situation, at det jo nu ikke bare er billige østeuropæiske chauffører, den danske transportbranche bliver presset af.
Jeg står her med kopier af annoncer fra dagblade i Filippinerne, hvor man indkalder til ansættelsessamtaler i Manila.
I virkeligheden er det en dansk vognmand, der via et selskab i Letland hyrer chauffører ind til langt under selv bulgarske og rumænske lønninger.
Villum Christensen (LA), 2017-05-24:
Som jeg nævnte i min ordførertale, har vi med et globaliseret erhverv at gøre.
Der er nogle mekanismer, som hverken SF eller nogen andre kan ændre på – nogle grundlæggende mekanismer.
Og hvor man helt konkret vil indlede sine samtaler, har jeg sådan set ikke rigtig nogen mening om, men jeg har forståelse for, at der reelt er transportvirksomheder, som har store problemer med at skaffe arbejdskraft.
Hvordan man så lige vil tilrettelægge rekrutteringen, har jeg sådan set ikke nogen mening om – det må de selv finde ud af.
Karsten Hønge (SF), 2017-05-24:
Så jeg skal forstå det sådan, at Liberal Alliance og hr. Villum Christensen synes, at det er helt okay, at man nu hyrer underbetalte filippinere, der efter det oplyste ligger på omkring 7.000 kr. om måneden i løn, til at køre på de europæiske landeveje?
Er det her virkelig det, som hr. Villum Christensen vil byde den danske transportbranche og de danske lastbilchauffører, altså bare at lægge sig ned, overgive sig og ikke gøre noget som helst, men bare sige, at det åbenbart er en del af globaliseringen?
Hvad skal de fair, ordentlige danske vognmænd og hvad skal de danske chauffører stille op med den holdning?
Villum Christensen (LA), 2017-05-24:
Nu, inden blodtrykket kommer alt for højt op, vil jeg sige, at vi er fuldstændig enige om, at vi skal have ordnede forhold i Danmark.
Men hvordan man rekrutterer, og hvilke greb man tager fat i, vil vi ikke blande os i.
Men selvfølgelig skal vi da have ordentlige regler, og selvfølgelig skal man følge reglerne i Danmark.
Rasmus Prehn (S), 2017-05-24:
Jeg er glad for, at Venstres ordfører er imødekommende.
Jeg synes, det er lidt en tilsnigelse at sige, at det at vende tilbage til retstilstanden fra før NORTRA-dommen vil være det samme som at give de facto-monopol til 3F. Vi kender jo udmærket til situationen fra de der 1½-2 år siden – eller hvor meget det var – hvor man havde den dagældende retspraksis.
Så det er jo ikke et monopol til 3F, der er tale om, men det er det, at man har en landsdækkende overenskomst, som er repræsentativ og sikrer, at der er anstændige løn- og arbejdsvilkår.
Vil ordføreren være med til, at vi får genindført den retspraksis?
Kristian Pihl Lorentzen (V), 2017-05-24:
Ja, det er vi.
Som hr. Rasmus Prehn også ved, har vi deltaget i møder om det hos den tidligere transportminister.
Desværre strandede forhandlingerne, for der er i hvert fald mindst en part, som vil have en model, som de facto giver monopol til én fagforening.
Det ønsker vi ikke.
Vi ønsker, at der er flere fagforeninger, som kan have en repræsentativ landsdækkende overenskomst.
Vi ønsker ikke køkkenbordsoverenskomster.
Men vi ønsker altså heller ikke at give de facto-monopol til en fagforening.
Men vi er meget klar til at forhandle, og vi hilser det velkomment, hvis det er det, Socialdemokratiet nu inviterer til.
Claus Kvist Hansen (DF), 2017-05-24:
Det skal jeg jo ikke kunne sige.
Rasmus Prehn (S), 2017-05-24:
Mange tak.
Når man nu kigger ned over listen her af forslag, er der, som jeg også sagde i min ordførertale, rigtig mange gode og genkendelige forslag.
Men der er alligevel én ting, som springer lidt i øjnene, og som udestår her.
Det er hele forholdet omkring godskørselsloven, for det er jo en kendt sag, at der her for halvandet år siden skete det, at det ved Højesteret ved NORTRA-dommen blev slået fast, at den forpligtelse, der er til at have en repræsentativ overenskomst, når man kører godskørsel, ikke gælder længere.
Der har vi jo fra socialdemokratisk side fremsat ikke bare et beslutningsforslag, men faktisk et lovforslag til at få retstilstanden til at vende tilbage til det, den var før NORTRA-dommen, sådan at godskørselsloven gælder igen og at det er obligatorisk at have en repræsentativ overenskomst, når man kører godskørsel i Danmark.
Dengang var Dansk Folkeparti ikke parat til at støtte forslaget, men det er jo ellers det, der virkelig batter noget, kan man høre, når man spørger branchen.
Er det sådan, at hr. Claus Kvist Hansen også har et ja med på talerstolen i dag til at ændre godskørselsloven?
Claus Kvist Hansen (DF), 2017-05-24:
Nej – og lad mig uddybe: Jeg er ikke i detaljer bekendt med den her problemstilling, og jeg synes, at det ville være unfair over for ordføreren at komme med en halvkvædet vise om, hvor vi står i dag lige præcis på det område.
Jeg vil meget gerne vende tilbage med et endeligt svar på det, hvis ordføreren er interesseret i det.
Rasmus Prehn (S), 2017-05-24:
Det har jeg stor respekt for.
Det er selvfølgelig en ærlig sag.
Men det er alligevel lidt bemærkelsesværdigt, for uanset hvem man taler med i branchen om social dumping, er alle enige om, at det helt store problem er, at godskørselsloven er sat ud af kraft på det her område.
Derfor tænkte jeg også, at hvis man bare har læst lidt med i et fagblad eller noget andet om, hvad det er, der fylder på det her område, så vil man vide, at det står og blinker som den vigtigste sag.
Men jeg har stor respekt for, at ordføreren siger, som han gør, og så håber jeg på, at Dansk Folkeparti kommer stærkt tilbage, for det med godskørselsloven er alligevel det vigtigste, og det vil vi holde jer op på.
Claus Kvist Hansen (DF), 2017-05-24:
Det er selvfølgelig lidt svært ud af tonen at opfange den dybtfølte respekt, som spørgeren giver udtryk for over for undertegnede, og det er sådan set også en ærlig sag.
Det, jeg til gengæld siger, er, at den der problemstilling vil jeg ikke kloge mig på, for den er jeg ikke stærk nok i, og det må ordføreren simpelt hen respektere.
Karsten Hønge (SF), 2017-05-24:
Tak for en spændstig og indholdsrig tale fra hr. Kristian Pihl Lorentzen.
Jeg fornemmer også helt klart et oprigtigt ønske om at værne vores rastepladser og dermed også den her undergravning, der sker af de generelle arbejdsforhold i branchen.
Det, jeg godt kunne tænke mig at spørge hr. Kristian Pihl Lorentzen om, er, hvad vi gør, når nu den tyske forbundsdag den 31. marts besluttede, at det fra i morgen er forbudt at gøre det i Tyskland.
Det er klart, at der så vil komme et pres på de rastepladser, der ligger tæt på grænserne, især til Tyskland.
Har hr. Kristian Pihl Lorentzen den samme langmodighed eller fromme ønske, som jeg har indtryk af ministeren er overladt til kun at have, eller er hr. Kristian Pihl Lorentzen klar til, at vi gør noget nu, som kan få virkning hurtigere, end det øjensynligt får med den regering, vi har?
Kristian Pihl Lorentzen (V), 2017-05-24:
Jeg opfattede ministerens melding, som om han er meget klar til at se på problemet med rastepladser.
Det skal ikke være campingpladser.
Hvor hurtigt det kan gå ved jeg ikke.
Men hvis jeg bliver inviteret til forhandlinger om det i juni måned, er jeg da klar til at møde frem og vil prøve at være med til at finde nogle løsninger.
Men jeg synes, det er et problem, at der holder alt for mange biler i dagevis på rastepladser, hvor chauffører frister en kummerlig tilværelse med at tilberede deres mad over et lille primusapparat i førerhuset eller omme på ladet.
Så det er vi klar til at se på.
Vi skal ikke have campingpladser dér.
Hvor hurtigt det kan gå, er jeg ikke i stand til at sige, men jeg er klar til at sætte turbo på, så meget det overhovedet kan lade sig gøre.
Karsten Hønge (SF), 2017-05-24:
Jeg er utrolig glad for, at hr. Kristian Pihl Lorentzen vil sætte turbo på, for det, ministeren gør, er at stå på bremsen.
Det her er noget, vi har vidst siden den 31. marts, hvor vi jo kunne konstatere, at det tyske forbundsråd godkendte en lov, som stoppede det i Tyskland.
Siden den 31. marts er jeg ikke bekendt med, at man har gjort nogen ting, andet end at håbe det bedste.
Og det nytter jo ikke noget i den her sammenhæng.
Kristian Pihl Lorentzen (V), 2017-05-24:
Jeg opfatter det ikke, som om ministeren træder på bremsen.
Så jeg er sikker på, at det er regeringen også indstillet på.
Så er der statistikken omkring cabotage.
Vi skal altid passe meget på med sådan nogle tal, og især med at slå hinanden oven i hovedet med dem.
Er det 3 pct., eller er det 5 pct.?
Det er det, der er så vigtigt, og derfor hilser jeg meget velkommen, at der kommer en vejpakke, hvor man bl.a. sigter på at få klare præciseringer af, hvad cabotage er.
Rasmus Prehn (S), 2017-05-24:
Jeg har også noteret mig, at Venstres ordfører virkelig har sat turbo på, faktisk i et omfang, så selv Socialistisk Folkepartis ordfører opfatter ham som spændstig.
Så er det, jeg tænker, at det må love godt.
For ikke alene var der de konkrete forslag i det her beslutningsforslag, hvor hr. Kristian Pihl Lorentzen gerne vil være med til at arbejde med de ting, der kan lade sig gøre.
Men som jeg også nævnte i mit spørgsmål til Dansk Folkepartis ordfører, er der virkelig noget at hente i godskørselsloven ...
Vi kender til den her problemstilling om godskørselsloven.
Er Venstre til sinds at kigge på, at vi får lavet en aftale, hvor vi vender tilbage til retstilstanden fra før NORTRA-dommen på det her område, så vi kan sikre, at der er repræsentative overenskomster derude og vi ikke får den her løndumping?
Henning Hyllested (EL), 2017-05-24:
Men det kan være en god, en rigtig god moralsk opbakning til fagbevægelsen og til de lokale fagforeninger, når de tager den slags fremskridt, hvis regeringspartiet Venstre i sådan en situation ville bakke op.
Et andet spørgsmål, jeg lige vil nå at stille, er: I forslaget til vedtagelse snakker man om, at myndighedsindsatsen skal forstærkes, og der vil jeg gerne vide, om det betyder, at der kommer flere penge i forhold til det niveau, ministeren var inde på, nemlig at vi nu lå på det niveau, som også gjaldt for 2016.
Betyder det, at der kommer flere penge, og at vi derfor hæver niveauet – hvis jeg skal forstå udtrykket forstærket myndighedsindsats rigtigt?
Klaus Markussen (V), 2017-05-24:
Jeg synes, at ministeren redegjorde godt og grundigt for gevinsten af den koordinerede indsats, som vi ser, og noget af det, man skal holde sig for øje, er jo, at der er rigtig mange flere måder at forstærke en indsats på end at bruge flere penge.
Jeg synes, at det er vigtigt at holde fast i den rigtige vej, vi er gået ned ad, med en god og koordineret indsats imellem de fælles myndigheder, og det er jo sådan set også det, ministeren lægger op til skal forstærkes.